Εκποιήστε τις επαύλεις των κερδοσκόπων 
όχι τα σπίτια των φτωχών 

Ο Πρόεδρος που μετέτρεψε το δεσμεύομαι σε ανέκδοτο «δεσμεύεται» πάλι ότι δεν θα μας πάρουν τα 
σπίτια μας. Υπάρχει κανείς που δεν ανησυχεί; Φυσικά και δεν πρέπει να υπάρχει, ενόσω η τύχη μας θα 
βρίσκεται στα χέρια της κυβέρνησης, της τρόικας, των τραπεζιτών, των κερδοσκόπων της αγοράς και 
των μεγαλοκαρχαριών. Όλων αυτών δηλαδή που μετέτρεψαν την οικονομία σε καζίνο, που έστησαν τη 
φούσκα του χρηματιστήριου και των ακινήτων που τζογάρισαν πάνω στα ελληνικά ομόλογα και τις 
επισφαλείς επενδύσεις σε χώρες του εξωτερικού για γρήγορα κέρδη και έβγαλαν εκατομμύρια που τα 
έχουν φυλαγμένα σε ασφαλείς τράπεζες του εξωτερικού και άφησαν σε μας μια καταστρεμμένη 
οικονομία. 

Όλοι αυτοί όχι μόνο δεν πλήρωσαν για όλα αυτά αλλά έχουν το θράσος να μας ζητούν να καταπιούμε 
τις συνέπειες της δράσης τους. Την ανεργία που έφτασε στο 20%, τις περικοπές στους μισθούς και τις 
συντάξεις που ξεπέρασαν το 30% και μερικές φορές στον ιδιωτικό τομέα έφτασε και το 50%, τις αυξήσεις 
στις φορολογίες, στα νοσήλια, στα δημόσια και δημοτικά τέλη. Σήμερα μας ζητούν να δεχτούμε να 
πάρουν και τα σπίτια μας για να σωθεί η οικονομία. Η πολιτική που ακολουθούν είναι η ίδια με αυτή που 
ακολούθησε ο Χότζιας που ήθελε να μάθει τον γάιδαρο του να μην τρώει και του έκοψε το φαί. Όταν μετά 
από λίγες μέρες ο γάιδαρος πέθανε από ασιτία ο Χότζας αγανακτισμένος αναφώνησε: «Σικτήρ, τώρα 
που έμαθε να μην τρώει ψόφησε». Αυτή είναι η πολιτική που εφαρμόζει πάνω μας η Κυβέρνση, η 
Τρόικα, και οι περισπούδαστοι και πολυβραβευμένοι οικονομικοί σύμβουλοι της. 

Το Σικτήρ όμως είναι εμείς που πρέπει να το πούμε, στην κυβέρνηση τη Τρόικα και τα αρπαχτικά της 
αγοράς που περιμένουν να φάνε τα σπίτια μας. Κανένας φτωχός εργαζόμενος, κανένας άνεργος, 
κανένας υποαπασχολούμενος, κανένας μικροεπαγγελματίας, κανένας φτωχός αγρότης, δεν πρέπει να 
μείνει μόνος του να αντιμετωπίσει αυτά τα αρπαχτικά. Θα πρέπει όλοι μας να κινητοποιούμαστε και να 
βρικόμαστε δίπλα του για να εμποδίσουμε τις εκποιήσεις και τις εξώσεις. Αυτό είναι το μόνο πραγματικό 
δίχτυ προστασίας που μπορούμε να έχουμε και αυτό είναι που πρέπει να χτίσουμε άμεσα. Τα 
συνδικάτα, οι τοπικές οργανώσεις, οι διάφοροι φορείς ενάντια στις εκποιήσεις, τις ιδιωτικοποιήσεις και 
άλλοι φορείς που παλεύουν ενάντια στα μνημόνια και τις πολιτικές λιτότητας θα πρέπει να 
συντονιστούμε με στόχο να βάλουμε πίεση στη Κυβέρνηση και τη Βουλή για να μην περάσει το 
νομοσχέδιο για τις εκποιήσεις αλλά και για να εμποδίσουμε στη πράξη κάθε απόπειρα εκποίησης της 
κατοικίας των φτωχών, της επαγγελματικής στέγης των μικροεπαγγελματιών ή της γης των φτωχών 
αγροτών. Ολων αυτών που η κρίση τους άφησε χωρίς τα απαραίτητα εισοδήματα, όχι μόνο για να 
πληρώνουν τα χρέη, που φούσκωσαν οι υπέρογκοι τόκοι που επιβάλλουν οι τραπεζίτες εδώ και τόσα 
χρόνια, αλλά ακόμη και τα έξοδα για τις καθημερινές τους ανάγκες. 

Αν οι τράπεζες χρειάζονται κεφάλαια ας τα πάρουν από αυτούς που τα έφαγαν. Ας φέρουν πίσω τα 
κλεμένα που φυγάδευσαν στο εξωτερικό. Ας εκποιήσουν τις επαύλεις, τα γήπεδα γκολφ και τα άλλα 
υποστατικά που έχουν μερικές δεκάδες μεγαλοκαρχαρίες που χρωστούν πάνω από 6 δις ευρώ. 

Τα σπίτια που οι απλοί άνθρωποι έκτισαν με κόπους και θυσίες δεκαετιών δεν είναι για πούλημα. 

Αυτό θα πρέπει να κάνουμε τη κυβέρνηση και τη Τρόικα να το εμπεδώσουν. Θα πρέπει να βρίσκουν 
εκατοντάδες από εμάς μπροστά τους σε κάθε σπίτι που θα τολμήσουν να πάρουν. 


Διεκδικούμε: 


• Κρατικοποίηση των τραπεζών χωρίς αποζημίωση για τους τραπεζίτες, κάτω από τον 
έλεγχο των εργαζομένων 

• Φορολόγηση του πλούτου και της εκκλησίας 

• Τιμωρία όλων των υπευθύνων και δήμευση της περιουσίας τους και όσων φυγάδευσαν 
κεφάλαια στο εξωτερικό 


ΕΡΓΑΤΙΚΗ ΔΗΜΟΚΡΑΤΙΑ 

